### Beslutningstema

Det skal i denne sag besluttes, om ansøgningen om ændringer i VE-projekt #4 (VE2023), Visby Solpark, kan godkendes. Hvis projektændringen godkendes, skal det besluttes, om der skal afholdes en ny idéhøring for projektet.

### Historik

Projekt #4 indgik i anden ansøgningsrunde (VE2023) med ansøgningsfrist i december 2022. Herefter blev projektet politisk prioriteret på Kommunalbestyrelsens møde i maj 2023.

Der har i august 2023 været afholdt idéhøring, jf. Planloven. Parallelt med idéhøringen indledte bygherre på baggrund af Tønder Kommunes screening for projektet en dialog med Region Syddanmark. Kommunens screening indikerede, at området lå i et råstofområde udpeget af Regionen.

Den 30. august 2023 modtog Tønder Kommune en skriftlig henvendelse fra Region Syddanmark, der bekræftede, at projektet er beliggende i graveområde for sand, grus og sten udlagt i den gældende Råstofplan. Herefter har der pågået en proces, hvor bygherre har forsøgt at få dispensation til at gennemføre projektet via en politisk proces igennem Region Syddanmarks Miljøudvalg.

Den 10. juni 2024 blev sagen endeligt behandlet på Miljøudvalget. Det blev besluttet, at der ikke gives samtykke til, at der opstilles solceller i det konkrete projektområde. Begrundelsen er, at projektområdet er det eneste graveområde for sand, grus og sten i det sydvestlige hjørne af regionen mellem grænsen og Skærbæk i vest og Bolderslev og Rødekro i øst.

### Sagsfremstilling

Bygherre for Projekt #4 (VE2023) har indsendt en anmodning om at ændre det oprindelige projekt. se bilag. Anmodningen er indsendt med baggrund i at det oprindelige projekt ligger i et råstofområde udpeget af Region Syddanmark. Bygherre har nu tilpasset projektet med en ny beliggenhed tæt på det oprindelige projektområde.

Ændringerne i projektet omhandler konkret, at projektet omplaceres til en matrikel beliggende syd for det oprindeligt ansøgte projektareal og at projektet reduceres fra 4,1 ha til et projektareal på 2,1 ha. Projektet tilkobles stadig elnettet via et kabeltracé til transformerstationen ved [adresse]. Den forventede produktion for det reviderede projekt er ca. 3.000 MWh pr. år mod en forventet produktion for det oprindelige projekt på ca. 5.000 MWh pr. år.

Der har været afholdt en fælles idéhøring for projekterne fra anden ansøgningsrunde.

Planloven er blevet revideret den 1. marts 2024, hvorefter det ikke længere er et lovkrav at afholde idéhøringer.

Ændringen af lokation for projektet udgør en markant ændring af projektets oprindelige facon og særligt det visuelle udtryk. At afholde en idéhøring for ændringen af projektet vil være i tråd med den linje, som Tønder Kommune allerede har lagt for sagsbehandlingen af VE-projekterne. Her har transparens og ordentlighed i sagsbehandlingen været vigtige elementer i processen. Forvaltningen anbefaler derfor, at der afholdes en idéhøring, såfremt projektændringen kan godkendes.

Herudover forløber den overordnede proces efter samme princip som hidtil. Processen for VE-anlæg er skitseret nedenfor.

Proces for VE-anlæg:

* Idéhøring med tilhørende borgermøde (allerede gennemført, men det skal besluttes, om en ny skal afholdes)
* Politisk behandling af indkomne idéer fra høring
* Afgrænsning af miljøvurdering og offentlig høring
* Udarbejdelse af plangrundlag
* Politisk proces
* Offentlig høring, herunder borgermøde og vejledende afstemning
* Politisk proces - evt. tilrettelser

Opstillingen af vedvarende energianlæg understøtter de vedtagne klimahandlespor i "Vores Klimahandleplan" og kommunens arbejde med implementering heraf.

Ligeledes fremmer det samfundsøkonomisk og miljøvenlig anvendelse af energi til bygningers opvarmning, jf. Tønder Kommuneplan 2017-2029.

### Lovgrundlag

Planloven.

### Indstilling Fagchefen for Plan og Udvikling indstiller,

|  |  |
| --- | --- |
| at | projektændringen for projekt #4 (VE2023), Visby Solpark godkendes, |
| at | der igangsættes en idéhøring for det ændrede projekt, og |
| at | indstillingen videresendes til Økonomiudvalget og Kommunalbestyrelsen |

Beslutning fra Klima-, Vækst- og Udviklingsudvalget, 12. august 2024, pkt. 6:

Indstillingen anbefales.

Beslutning fra Økonomiudvalget, 20. august 2024, pkt. 22:

Indstillingen anbefales.

Marius Jensen (O) kan ikke følge indstillingen.

Henrik Carlsen (F) deltog ikke i behandlingen af punktet.

### Beslutning

Indstillingen godkendt.

Liste O kan ikke følge indstillingen.